הסכם בדבר מימון הובלת נפטרים

שנערך ונחתם בירושלים ביום \_\_\_ לחודש \_\_\_\_\_\_\_\_ 2014

**בין**

ממשלת ישראל, בשם מדינת ישראל (להלן - הממשלה), המיוצגת ע"י \_\_\_\_\_\_\_\_\_\_\_\_, סגן החשב הכללי, \_\_\_\_\_\_\_\_\_\_\_, סגן החשב הכללי

**מצד אחד**

**לבין**

המוסד לביטוח לאומי (להלן - המוסד), המיוצג על ידי גב' אילנה שרייבמן, סמנכ"לית גמלאות ומר גדעון אליאס, חשב המוסד

**מצד שני**

**הואיל**: ובהתאם לחוק הביטוח הלאומי [נוסח משולב], התשנ"ה-1995 (להלן - החוק), משלם המוסד דמי קבורה למי שטיפל בקבורתו בישראל, של אדם שנפטר בישראל או של תושב ישראל שנפטר בחוץ לארץ, הכל לפי כללים, תנאים, מבחנים וסכומים שנקבעו בסימן ה' לפרק י"א לחוק ובתקנות הביטוח הלאומי (דמי קבורה), התשל"ו-1976 (להלן - התקנות);

**והואיל**: ודמי הקבורה כמשמעותם לפי התקנות (להלן - דמי הקבורה), המשולמים לחברה כהגדרתה בתקנות המחוייבת לפי התקנות, בקבורתו של נפטר פלוני, כוללים גם תשלום בעד העברתו של הנפטר ממקום פטירתו אל בית העלמין, הכל כשמקום הפטירה ובית העלמין נמצאים בתחום טיפולה של החברה;

**והואיל**: ונפטרים הנקברים בקבורה אזרחית חלופית וכן נפטרים חסרי דת, המובאים לקבורה בישראל נקברים על פי הרוב בבית עלמין אזרחי חלופי כהגדרתו בחוק הזכות לקבורה אזרחית חלופית, תשנ"ו – 1996 (להלן – בית עלמין אזרחי), ובלבד שנפטרו מחוץ לשטח השיפוט של הרשות המקומית שבשטחה נמצא בית העלמין האזרחי;

**והואיל**: ודמי הקבורה אינם כוללים תשלום עבור העברת נפטרים חסרי דת ונפטרים המובאים לקבורה אזרחית חלופית לבית עלמין אזרחי, אם מקום הפטירה נמצא מחוץ לתחום השיפוט של הרשות המקומית שבשטחה נמצא בית עלמין אזרחי;

**והואיל**: וברצון הממשלה לממן את ההוצאות הכרוכות בהעברת נפטרים חסרי דת המובאים לקבורה בבתי עלמין אזרחיים, הכל בתנאים המפורטים בהסכם זה;

**והואיל**: והמוסד הסכים, לאחר שנתמלאו התנאים האמורים בסעיף 9 לחוק, לבצע את התשלומים בעד העברת נפטרים חסרי דת לקבורה בבתי עלמין אזרחיים, הכל בתנאים ולפי הכללים המפורטים בהסכם זה.

**לפיכך הוסכם והותנה בין הצדדים כדלקמן:**

1. המבוא

דברי המבוא להסכם זה מהווים חלק בלתי נפרד מגוף ההסכם.

2. הגדרות

בהסכם זה -

"**חברה מורשית**" - חברה שהתקשרה עם המוסד בהסכם;

"**הסכם**" - הסכם עם חברה מורשית שנחתם לפי תקנה 2 לתקנות;

"**דמי קבורה**" - כמשמעותם בתקנות;

"**תחום טיפולה של חברה**" - שטח השיפוט של רשות מקומית, שעל פי ההסכם עם החברה המורשית מחוייבת החברה לספק שירותי קבורה לתושבים ולמי שנפטר באותו שטח.

"**נפטר חסר דת**" ו"**נפטר המובא לקבורה אזרחית על פי השקפתו**" - נפטר שמתקיים לגביו האמור בסעיף 266 לחוק, שבעת פטירתו היה חסר דת/שביקש להיקבר על פי השקפתו בקבורה אזרחית, או שהחברה המחוייבת לטפל בקבורתו מסרבת להביאו לקבורה בבית עלמין שאינו בית עלמין אזרחי, מפאת ספק שהיא מטילה בדתו או שביקש להיקבר בקבורה אזרחית לפי השקפתו.

"**בית עלמין אזרחי**" - בית עלמין כהגדרתו בחוק הזכות לקבורה אזרחית חלופית, תשנ"ו – 1996;

"**מקום הפטירה**" - מקום שבתחום טיפולה של חברה מורשית, לרבות בית חולים ובית חולים תורן הנמצא מחוץ לתחום טיפולה של החברה והמשרת כרגיל את התושבים שבתחום טיפולה.

3. תשלום בעד העברת נפטר חסר דת/ נפטר המובא לקבורה אזרחית על פי השקפתו

(א)חברה מורשית שטיפלה בהבאתו לקבורה של נפטר חסר דת ונפטר שביקש להיקבר בקבורה אזרחית בהתאם לבקשתו, תהיה זכאית לתשלום לפי הסכם זה בעד העברת הנפטר לבית עלמין אזרחי (להלן - תשלום בעד העברת נפטר), אם בשטח השיפוט של הרשות המקומית בה נפטר אותו אדם אין בית עלמין אזרחי, ואם בית העלמין בו הובא הנפטר לקבורה ללא תשלום הוא בית העלמין הנמצא מחוץ לשטח המוניצפלי בו התגורר הנפטר ערב פטירתו.

(ב) סכום התשלום בעד העברת נפטר יהיה שווה לסכום שהותר, לפי ההסכם, לחברה המורשית לגבות בעד העברת נפטר ממקום הנמצא באזור שהוא מחוץ לתחום טיפולה של החברה.

בחישוב סכום התשלום יובא בחשבון המרחק שבין המקום שממנו מועבר הנפטר ועד לגבול תחום השיפוט של הרשות המקומית שבתחומה מצוי בית העלמין האזרחי אשר בו הובא הנפטר לקבורה.

4. מתן התשלום בעד העברת נפטר

(א) תביעה לקבלת תשלום בעד העברת נפטר תוגש למוסד בדרך ובמועדים שייקבעו בהסכם עם החברה המורשית.

(ב) המוסד יעביר לחברה המורשית את התשלום בעד העברת נפטרים במועד שבו משולמים לחברה דמי הקבורה.

(ג) התשלום בעד העברה לקבורה של נפטר חסר דת ונפטר שביקש להיקבר בקבורה אזרחית בהתאם לבקשתו, ישולם לחברה שטיפלה בקבורתו של אותו אדם. לא טיפלה החברה בפועל בהעברת הנפטר, תעביר הסכום ששולם לה כאמור למי שהעביר את הנפטר.

5. מימון

התשלומים בעד העברת נפטרים, לפי הסכם זה, ימומנו מאוצר המדינה.

6. החזר

(א) הממשלה, באמצעות משרד האוצר, תחזיר למוסד כל הוצאה שיוציא כתשלום בעד העברת נפטרים, לפי הסכם זה.

(ב) המוסד יגיש לממשלה בתחילתו של כל חודש, החל בחודש הראשון שלאחר תחילתו של הסכם זה, חשבון מפורט של ההוצאות בפועל עקב ביצוע התשלומים לפי הסכם זה שנגרמו לו בחודש שקדם לחודש שבו הוגש החשבון.

(ג) הממשלה תשלם למוסד את הסכומים שהוציא לביצוע התשלומים לפי הסכם זה תוך 30 יום מיום הגשת החשבון כאמור בסעיף קטן (ב); לא שולם למוסד התשלום תוך 30 ימים כאמור יתווספו לתשלום הפרשי הצמדה וריבית צמודה למדד בשיעור של 4% לשנה מהמועד המיועד לתשלום ועד ליום התשלום בפועל.

7. שיפוי המוסד

(א) הממשלה, באמצעות משרד האוצר, תשפה את המוסד לפי חשבונות מפורטים שימציא המוסד על החלק היחסי מההוצאות המינהליות של המוסד הנובע מביצוע הסכם זה כפי שהיו בפועל (להלן - ההוצאות המינהליות).

(ב) ההוצאות המינהליות ישולמו למוסד עד ל-15 בחודש שלאחר החודש בגינו הוגש החשבון לממשלה; לא שילמה הממשלה את ההוצאות המינהליות במועד האמור, יתווספו לסכום המשולם באיחור הפרשי הצמדה וריבית צמודה למדד בשיעור של 4% לשנה מהמועד המיועד לתשלום ועד ליום התשלום בפועל.

8. תחילה ותחולה

תחולתו של הסכם זה לתקופה של 3 שנים מיום פרסומו, והתשלומים על פיו ישולמו רק בעד העברת נפטרים שנפטרו ביום התחילה ולאחריו.

**ולראיה באו הצדדים על החתום**

|  |  |  |  |
| --- | --- | --- | --- |
| אילנה שרייבמן | גדעון אליאס | \_\_\_\_\_\_\_\_ | \_\_\_\_\_\_\_\_\_\_ |
| **המוסד לביטוח לאומי** | | **משרד האוצר** | |